Document ID: 32005D0184

ODLOČBA SVETA
z dne 5. julija 2004
o obstoju čezmernega primanjkljaja na Cipru
(2005/184/ES)
SVET EVROPSKE UNIJE JE -
ob upoštevanju Pogodbe o ustanovitvi Evropskih skupnosti in zlasti člena 104(6) Pogodbe,
ob upoštevanju priporočila Komisije,
ob upoštevanju pripomb Cipra,
ob upoštevanju naslednjega:
(1)
V skladu s členom 104 Pogodbe se morajo države članice izogibati čezmernemu javnofinančnemu primanjkljaju; ta določba se uporablja tudi za države članice za katere velja odstopanje, torej za vse države, ki so se 1. maja 2004 pridružile EU.
(2)
Temeljni cilji Pakta za stabilnost in rast so zdrave javne finance kot sredstvo za izboljšanje pogojev za stabilnost cen in za močno trajnostno rast, ki pospešuje ustvarjanje delovnih mest.
(3)
Postopek v primeru čezmernega primanjkljaja iz člena 104 Pogodbe predvideva odločitev o obstoju čezmernega primanjkljaja; Protokol o postopku v zvezi s čezmernim primanjkljajem, priložen Pogodbi, določa nadaljnje predpise za izvajanje postopka v primeru čezmernega primanjkljaja. Uredba Sveta (ES) št. 3605/93 z dne 22. novembra 1993 o uporabi Protokola o postopku v zvezi z čezmernim primanjkljajem, ki je priloga k pogodbi o ustanovitvi Evropske skupnosti (1), določa podrobna pravila in opredeljuje pojme v zvezi z uporabo določb navedenega postopka.
(4)
Člen 104(5) Pogodbe od Komisije zahteva, da predloži svoje mnenje Svetu, če meni, da v državi članici obstaja čezmeren primanjkljaj ali bi do njega lahko prišlo. Po preučitvi vseh upoštevanih pomembnih dejavnikov v svojem poročilu, v skladu s členom 104(3), in ob upoštevanju mnenja Ekonomsko-finančnega odbora, v skladu s členom 104(4), je Komisija v svojem mnenju z dne 24. junija 2004 zaključila, da na Cipru obstaja čezmeren primanjkljaj.
(5)
Člen 104(6) Pogodbe določa, da mora Svet upoštevati morebitne pripombe zadevne države članice, preden po opravljeni celoviti oceni odloči, ali čezmeren primanjkljaj obstaja.
(6)
Celovita ocena vodi do naslednjih zaključkov: javnofinančni primanjkljaj na Cipru je leta 2003 znašal 6,3 % BDP, kar je nad referenčno vrednostjo 3 % BDP, določeno v Pogodbi: Presežek javnofinančnega primanjkljaja nad referenčno vrednostjo ni bil posledica izrednega dogodka, na katerega ciprski organi ne bi mogli vplivati, niti ni bil posledica resnega gospodarskega upada v smislu Pakta za stabilnost in rast. Javnofinančni primanjkljaj bo v letu 2004 verjetno ostal nad 3 % BDP. Glede na Pomladansko napoved Komisije bo primanjkljaj v letu 2004 verjetno dosegel 4,6 % BDP, medtem ko ciprski konvergenčni program napoveduje, da bo primanjkljaj znašal 5,2 % BDP. Delež javnega dolga, ki je leta 2003 znašal 72,2 %, se bo v letu 2004 verjetno še naprej oddaljeval od referenčne vrednosti 60 % BDP, določene s Pogodbo -
SPREJEL NASLEDNJO ODLOČBO:
Člen 1
Iz celovite ocene sledi, da na Cipru obstaja čezmerni primanjkljaj.
Člen 2
Ta odločba je naslovljena na Republiko Ciper.
V Bruslju, 5. julija 2004

Labels: 2
18